Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 308/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Huile de noix du Périgord”

EU-nro: PDO-FR-2445 – 20.12.2018

SAN (X) SMM ( )

1. Nimi (nimet)

”Huile de noix du Périgord”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.5: Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

”Huile de noix du Périgord” on neitsytöljy, joka saadaan ensimmäisessä puristuksessa ainoastaan mekaanisella menetelmällä.

Se saadaan yksinomaan Franquette-, Marbot-, Corne- ja Grandjean-pähkinälajikkeiden pähkinänsydämistä.

Kylmäerotetun pähkinäöljyn väri vaihtelee vaaleanvihreään vivahtavasta oljenkeltaisesta kullankeltaiseen, ja öljy on kirkasta ja koostumukseltaan helposti juoksevaa. Sille on tunnusomaista aromaattisuus, joka muodostuu kuivien pähkinänsydänten ja leivän pehmeän sisuksen aromeista, kasviaromien vivahteista ja tuoreiden pähkinöiden aromista. Öljyn hienovaraiset aromit viipyvät suussa pitkään.

Kuumaerotetun pähkinäöljyn väri vaihtelee kullankeltaisesta kullanruskeaan, ja se on kirkasta ja koostumukseltaan täyteläistä. Sille on tunnusomaista pähkinöiden ja paistetun leivän kuorikerroksen hedelmäinen ja kevyen paahteinen aromi, jota täydentävät paahdetun leivän ja keksin vivahteet, ja näiden aromien ansiosta öljyn maku on pyöreä ja viipyy suussa pitkään.

Happopitoisuus on enintään 4,0 mg KOH/g öljyä.

Peroksidiluku on enintään 15 milliekvivalenttia aktiivista happea pähkinäöljykilogrammaa kohti.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

”Huile de noix du Périgord” saadaan pähkinänsydämistä, jotka ovat peräisin asianomaisella maantieteellisellä alueella tuotetuista pähkinöistä,

— jotka on kuivattu joko luontaisesti ritilöillä tai puhaltamalla kuumaa ja kuivaa ilmaa. Viimeksi mainitussa tapauksessa kuivattavien pähkinöiden läpi puhallettavan ilmavirran lämpötila ei saa olla yli 30 °C,

— jotka on rikottu käsin tai koneella,

— jotka on kuorittu käsin tai koneella.

Öljyn valmistukseen käytettävistä pähkinänsydämistä vähintään 50 prosenttia on peräisin Franquette-lajikkeen pähkinöistä.

Homehtuneet ja mädäntyneet pähkinänsydämet poistetaan öljyn valmistukseen käytettävien pähkinänsydänten joukosta.

Huile de noix du Périgord -pähkinäöljyn valmistukseen käytettävät pähkinänsydämet voivat olla erimuotoisia ja -värisiä (ne voivat olla ensiluokkaisia kokonaisia sydämiä, väritykseltään vaaleita tai ruskeita kokonaisia sydämiä, sydämenpuolikkaita, rikki menneiden pähkinänsydänten paloja sekä pieniä pähkinänsydämen murusia).

Kaikissa tapauksissa pähkinänsydämen sisuksen on oltava valkoinen ja pähkinänsydänten murusten osuus käytetyn raaka-aineen kokonaispainosta saa olla enintään 20 prosenttia.

Huile de noix du Périgord -pähkinäöljyn valmistukseen käytettäviä kuivattuja pähkinöitä ja pähkinänsydämiä aletaan varastoida sadonkorjuuvuotta seuraavana vuonna 1. maaliskuuta alkaen olosuhteisiin, joissa lämpötila on 2–8 celsiusastetta ja suhteellinen kosteus 60–75 prosenttia.

Sadonkorjuuvuotta seuraavan vuoden 31. lokakuuta jälkeen pähkinöitä ja pähkinänsydämiä ei enää käytetä alkuperänimityksellä ”Huile de noix du Périgord” varustettavan tuotteen valmistukseen. Pähkinänsydänten sekoittaminen eri sadoista on kielletty.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki vaiheet pähkinöiden tuotannosta Huile de noix du Périgord -pähkinäöljyn valmistukseen toteutetaan asianomaisella maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Elintarvikkeiden merkintöjä ja esillepanoa koskevissa säännöksissä määrättyjen pakollisten merkintöjen lisäksi alkuperänimityksellä ”Huile de noix du Périgord” varustettujen öljyjen perusetiketin merkintöihin sisällytetään seuraavat tiedot:

— alkuperänimityksen nimi ”Huile de noix du Périgord” kirjoitettuna vähintään yhtä suurilla kirjainmerkeillä kuin etiketin suurimmat merkit;

— lisämerkintä ”extraite à froid” (kylmäerotettu) asianomaisten öljyjen osalta;

— silloin, kun käytetään merkintöjä ”appellation d’origine protégée” (suojattu alkuperänimitys) tai ”AOP” (SAN), ne on merkittävä välittömästi nimityksen nimen alapuolelle.

4. Maantieteellisen alueen tarkka rajaus

Maantieteellinen alue koostuu 645 kunnasta Aveyronin, Charenten, Corrèzen, Dordognen, Lot’n ja Lot-et-Garonnen departementeissa.

5. Yhteys maantieteelliseen alueeseen

Yhteys maantieteelliseen alueeseen perustuu tuotteen tiettyihin erityispiirteisiin (pähkinälajike, erotusmenetelmiin liittyvä aromien tasapaino), jotka ovat seurausta maantieteelliselle alueelle tunnusomaisista luontoon liittyvistä ja inhimillisistä tekijöistä ja joiden ansiosta tuote on hyvin tunnettu.

Huile de noix du Périgord -öljy on peräisin pähkinöiden ja pähkinänsydänten perinteikkäältä tuotantoalueelta.

Luontoon liittyvien tekijöiden osalta todetaan, että maantieteellisellä alueella vallitsee ilmasto, joka soveltuu hyvin saksanpähkinän viljelyyn. Alue sijaitsee pääasiassa Ranskan keskiylängöllä (Massif Central) Piémontissa, jonka tunnusomaisia piirteitä ovat kuumat kesät ja runsaat sateet.

Sitä voidaan kuvata lounas-koillinen-suuntaisena nousevana portaikkona, jossa on seuraavat kolme askelmaa:

— ensimmäinen askelma koostuu liitukaudella syntyneistä merenalaisista sekundaarisista kalkkikivikerrostumista;

— toinen askelma koostuu jurakaudella syntyneistä merenalaisista kalkkikivikerrostumista;

— viimeinen askelma on Bas-Limousinin tasanko, joka on Ranskan keskiylängön vuorijonon ensimmäinen uloke.

Näillä kolmella alueella maaperän rakenne on hyvä ja maa-aines on luonnostaan huokoisaa.

Dordogne ja sen tärkeimmät sivujoet muodostavat viuhkanmuotoisen tiheän hydrografisen verkoston, jonka vedet valuvat Ranskan keskiylängöltä Atlantin valtamereen. Etelässä taas Lot’n laakso halkoo aluetta.

Inhimillisten tekijöiden osalta todetaan, että öljyntekijän ammatti on alkanut yleistyä Périgordin alueella 1100-luvulta alkaen, mikä käy ilmi siitä, että alueella on tuolloin ollut lukuisia öljymyllyjä.

Sadonkorjuun jälkeen pähkinät kuoritaan, minkä jälkeen pähkinänsydämet lajitellaan muodon ja värin mukaan, mikä määrää niiden käyttötarkoituksen ja hyödyntämistavan. Pähkinäöljyn valmistukseen käytettävät pähkinänsydämet ovat tavallisesti pähkinöiden kuoren rikkomisen yhteydessä rikki menneiden pähkinänsydänten paloja, jotka ovat hyväkuntoisia ja joiden sisus on valkoinen.

Perinteisessä myllyssä on jauhinkivi (graniitista, piikivestä tai hiekkakivestä) pähkinänsydänten jauhamiseen, valurautapannu ja puulämmitteinen tulisija pähkinämassan lämmitykseen sekä puristin massan puristamiseen ja öljyn erottamiseen. Tämäntyyppisiä myllyjä käytetään yhä tuotannossa asianomaisella maantieteellisellä alueella.

Tuotantojärjestelmien nykyaikaistuminen ja uusien materiaalien käyttö ovat helpottaneet jalostajien työtä ja parantaneet tuottavuutta. Sähköenergia on korvannut vetoeläimet ja hydraulisen energian jauhinkiven pyörityksessä. Ajan myötä käyttöön on otettu kaasulämmitteisiä kuparisia ja ruostumattomasta teräksestä valmistettuja pannuja, joita on helpompi hallita. Lähes puolessa myllyistä käytetään käsikäyttöistä tai puoliteollista lihahakkuria. Tavoitteena on saada massasta homogeeninen. Kuumentaminen ei ole pakollista.

Sitten massa puristetaan mekaanisesti hydraulisella mekanismilla, vesipyörällä tai sähkömoottorilla tai manuaalisesti käyttelemällä vipuja tai palkkeja. Erotuksen jälkeen pähkinäöljy dekantoidaan huoneenlämmössä, jotta öljystä saadaan kirkasta. Se voidaan suodattaa paperisuodattimilla.

Perinteiset myllyt ovat arvokasta rakennusperintöä, jota öljynvalmistustoiminta ylläpitää ja varjelee, mutta niiden rinnalle on tullut nykyaikaisia myllyjä, joissa öljynerotusprosessi on käynnissä keskeytyksettä.

Huile de noix du Périgord -pähkinäöljyn keskeinen ominaispiirre on se, että sen tuotannossa käytetään laadukkaita pähkinänsydämiä, jotka saadaan perinteisistä paikallisista lajikkeista ja/tai lajikkeista, jotka ovat sopeutuneet hyvin asianomaisen tuotantoalueen maaperä- ja ilmasto-oloihin, toisin sanoen Marbot-, Corne-, Grandjean- ja Franquette-pähkinälajikkeita.

Keskeinen ominaispiirre on myös se, että erotusmenetelmästä riippumatta lopputuloksena on öljy, jossa aromit ovat hyvässä tasapainossa ja jossa pähkinän hedelmäiset aromit tulevat hyvin esiin.

Huile de noix du Périgord -öljyn erityispiirteitä ovat hienovaraiset aromit, maun pyöreys ja se, että maku viipyy suussa pitkään.

Alueen luonnolliset ominaisuudet yhdessä pähkinän tuottajien ja jalostajien taitotiedon kanssa synnyttävät joukon yhteyksiä, jotka antavat jalostetulle tuotteelle kuluttajien tunnustaman ominaislaadun, joka auttaa vahvistamaan Huile de noix du Périgord -öljyn tunnettuutta.

Tuotantoalueen maaperä- ja ilmasto-olot luovat pähkinäpuille tasapainoiset kasvuedellytykset ja mahdollistavat korkealaatuisten pähkinöiden tuotannon: tällaisia tekijöitä ovat maaperän hyvä rakenne ja maa-aineksen luontainen huokoisuus, sateen sopiva määrä pähkinäpuun tarpeisiin nähden pähkinänsydämen kehittymiskaudella, Ranskan keskiylängön antama fyysinen suoja pohjoisesta tulevia kylmiä ilmavirtauksia vastaan ja istutuslohkojen nopea lämpeneminen keväällä niiden lounassuuntaisen sijainnin ansiosta.

Monet joet ja purot ovat lisäksi mahdollistaneet sen, että alueelle on voitu perustaa lukuisia vesivoimalla toimivia öljymyllyjä ja -puristamoita.

Corne, Marbot ja Grandjean ovat kotoperäisiä lajikkeita, jotka eivät ole kehittyneet syntypaikkansa ulkopuolella ja joiden viljelylle alueen ympäristö on erityisen sopiva. Tämän tuotantoalueen maaperä- ja ilmasto-olot ovat osoittautuneet suotuisiksi Franquette-lajikkeen kehitykselle. Kaikki käyttöön vakiintuneet paikalliset lajikkeet ovat alkuperäislajikkeita, joissa pähkinät kehittyvät pähkinäpuiden oksien päissä, minkä vuoksi viljelyssä käytetään muita kuin voimaperäisiä tekniikoita. Tämä erityispiirre on suosinut pähkinätarhoittain mukautettuja käytäntöjä eritoten viljelytiheyden, puiden välissä viljeltävien kerääjäkasvien tai kastelun osalta.

Näiden lajikkeiden käyttö öljyn valmistuksessa auttaa osaltaan synnyttämään Huile de noix du Périgord -öljylle tunnusomaisen aromin.

Ympäristön syvällisen tuntemuksen ansiosta tuottajat ovat osanneet sijoittaa pähkinätarhansa paikkoihin, joissa laadukkaiden pähkinänsydänten tuotannolle on otolliset olosuhteet eli joissa luonto, maaperän rakenne ja syvyys, maasto ja valoisuus suosivat pähkinän tuotantoa. Se, miten tätä raaka-ainetta käytetään, on olennaisessa osassa laadukkaan pähkinäöljyn tuotannossa ja mahdollistaa jalostusvaiheessa sen, että Huile de noix du Périgord -öljylle tunnusomaiset hienovaraiset aromit saadaan esiin.

Raaka-aineen kuorinta- ja säilytysvaiheita koskevan paikallisen taitotiedon kehittyminen on tehnyt mahdolliseksi sen, että tuotantoon voidaan käyttää laadukkaita pähkinöitä, ja se edesauttaa osaltaan aromaattisen ja hedelmäisen öljyn kehitystä.

Huile de noix du Périgord -öljyn tuotantoalue vastaa suojatun alkuperänimityksen ”Noix du Périgord” saaneen pähkinän perinteistä tuotantoaluetta, joka on tunnettu tuoreiden pähkinöiden, kuivattujen pähkinöiden ja pähkinänsydänten tuotannostaan.

Jalostajien/öljyntekijöiden taitotieto näkyy siinä, miten huolella he valikoivat raaka-aineen. Pähkinänsydämet lajitellaan ja valikoidaan värin ja muodon perusteella. Huonolaatuisia pähkinänsydämiä ei oteta valmistusprosessiin. Näillä vaiheilla taataan pähkinänsydänten laadukkuus ja se, että lopputuloksena on aromaattinen ja hedelmäinen öljy, jonka maku viipyy suussa pitkään.

Tämä taitotieto ilmenee myös erotustekniikoiden yksityiskohtaisena tuntemuksena, joka on välttämätöntä öljyn aromaattisen potentiaalin säilyttämiseksi sekä kuivien pähkinänsydänten, leivän pehmeän sisuksen ja tuoreiden pähkinöiden aromien saamiseksi esiin kylmäerotetusta öljystä ja pähkinän ja paistetun leivän kuorikerroksen hedelmäisten aromien saamiseksi esiin kuumaerotetusta öljystä.

Lämpötilojen hallinta kuumennuksen aikana – sikäli kuin se on osa prosessia – on ratkaiseva vaihe öljyn aromien tasapainon takaamisessa. Usein sanotaan, että öljyntekijän maine riippuu kuumennusvaiheen hallinnasta. Kun massan lämpötila nousee, hedelmäisten aromien voimakkuus vähenee vähitellen samalla kun paahteiset vivahteet voimistuvat. Öljyntekijä säätelee kuumennuslämpötilaa tavoitellun aromien tasapainon ja halutun paahteisuuden mukaan. Hän myös sekoittaa massaa säännöllisesti pitääkseen sen homogeenisena ja estääkseen sen palamisen. Tämän taitotiedon ansiosta öljyntekijä saa estettyä kuumennuslämpötilaa nousemasta yli 100 celsiusasteeseen, mikä johtaisi pähkinöiden hedelmäisten aromien häviämiseen ja ensin liian voimakkaiden paahteisten aromien ja myöhemmin epämiellyttävien palaneen aromien syntymiseen.

Tällä erotustekniikoiden hallinnalla saadaan niin ikään synnytettyä öljylle väri, joka vaihtelee oljenkeltaisesta kullanruskeaan.

Dekantointi ja varastointi suojassa valolta ja kuumuudelta ovat myös osa prosessia, jonka ansiosta pähkinäöljystä saadaan kirkasta ja sen aromit saadaan säilytettyä.

Pähkinäntuotannon arvostus on kasvanut tuotantoalueella merkittävästi ennen muuta suojatun alkuperänimityksen ”Noix du Périgord” saaneen pähkinän tunnettuuden ansiosta. Konkreettisina osoituksina uudelleenarvostuksesta voidaan mainita pähkinäpuuviljelmien tuettu kehittäminen viime vuosina, pähkinäöljyn tuotannon ylläpitäminen ja tuotteiden myyntimäärien kasvu sen seurauksena, että asianomaista tuotetta on ollut myynnissä markkinoilla, messuilla ja juhlatilaisuuksissa, sekä hiljattain perustettu vuotuinen alueellinen kilpailu Périgordissa tuotetulle pähkinäöljylle. Ammattiliitto myös koordinoi pähkinän ja pähkinänsydänten tuotantoon tutustuttavan reitin toteuttamista Périgordiin vuonna 2003. Tuote liittyy vahvasti Périgordin gastronomiseen perintöön ja erityiseen taitotietoon, johon sen maine perustuu. Huile de noix du Périgord -öljy on säännöllisesti palkintosijoilla avoimessa maatalouskilpailussa.

Eritelmän julkaisutiedot

(asetuksen 6 artiklan 1 kohdan toinen alakohta)

https://extranet.inao.gouv.fr/fichier/CDC-HuileNPerigord.pdf

(1) EUVL L 343, 14.12.2012, s. 1.